text: Udsatte unge får erhvervsmentorer 
  02 maj 2014 kl. 18.19
  Erhvervsledere i Haderslev, Kolding og Vejen skal skubbe udsatte unge i gang. Ordningen har allerede hjulpet mange i job.
  Der er en hjælpende hånd på vej fra erhvervslivet til de unge, der ikke selv kan komme i gang med en uddannelse eller et arbejde.
  I kampagnen ?Bryd Unges Ledighed NU? matches frivillige erhvervsledere nemlig med udsatte unge. Den kampagne bliver Haderslev, Kolding og Vejen Kommune nu en del af.
  - For de udsatte unge, der er en del af ?Bryd Unges Ledighed NU?, kan det ændre deres liv at møde en erhvervsmentor. 90 % af erhvervsmentorerne er erhvervsledere, og de kommer med stor brancheviden og et professionelt netværk, som åbner døre til arbejdspladser, siger Lars Trap Olsen, sekretariatsleder i Bryd Unges Ledighed NU, i en pressemeddelelse.
  67 % af de unge, der har været ledige i et år, bliver hængende i ledigheden. Siden mentorordningen begyndte i tre sjællandske kommuner i 2010, er 71 % af de udsatte unge i ordningen kommet i job, praktik eller uddannelse.
  De tre syd- og sønderjyske kommuner bliver en del af ordningen med støtte fra Trygfonden sammen med 19 andre kommuner.
  Lars Trap Olsen opfordrer nu erhvervsledere i kommunerne til at melde sig til at hjælpe de unge.
  